钦定古今图书集成/明伦汇编/闺媛典/第275卷 > 皇清八 > 张运通妻耿氏
## 钦定古今图书集成/明伦汇编/闺媛典/第275卷 > 皇清八 > 张运通妻耿氏

按《榆次县志》：耿氏，父舜宗，为榆次令，以女许配孝子张运通，未嫁，随父任赣州。值金逆横江，绝音问，张遂别娶。事平，耿欲为女择婿，曰：“南北数千里，岁月且久，忆张必有室而长，当有家。” 女不从。后侦得张在，泣谓父招致焉。会张亦丧偶，遂不远数千里迎之。既归，克尽妇道。张亡欲死，姑劝止之。姑殁，氏竭所有典鬻营葬亲，织纴给衣食。十有五年，子女俱成立。以疾终。